b'\n_START_ARTICLE_\nNeurologie\n_START_PARAGRAPH_\nNeurologia este o ramur\xc4\x83 special\xc4\x83 a medicinii care se ocup\xc4\x83 cu diagnosticul \xc8\x99i tratamentul bolilor organice care afecteaz\xc4\x83 sistemul nervos central sau periferic. Structurile organice ce \xc8\x9bin de domeniul neurologiei sunt - pe de o parte - creierul, m\xc4\x83duva spin\xc4\x83rii (reprezint\xc4\x83 sistemul nervos central), structurile \xc3\xaenconjur\xc4\x83toare, precum \xc8\x99i vasele sanguine care le hr\xc4\x83nesc, - pe de alt\xc4\x83 parte - nervii cranieni, r\xc4\x83d\xc4\x83cinile nervoase \xc8\x99i ganglionii spinali, nervii periferici, dup\xc4\x83 ie\xc8\x99irea din canalul spinal, inclusiv leg\xc4\x83turile cu mu\xc8\x99chii scheletici (reprezint\xc4\x83 sistemul nervos periferic). Termenul de "Neurologie" a fost introdus de anatomistul englez Thomas Willis.\n_START_SECTION_\nIstoric\n_START_PARAGRAPH_\nPrimele indica\xc8\x9bii asupra unor \xc3\xaencerc\xc4\x83ri de tratamente "neurologice" rezult\xc4\x83 din descoperirile arheologice". Aproximativ cu 10.000 de ani a.Chr. au fost efectuate trepana\xc8\x9bii craniene. Deschiderea cutiei craniene este singura dovad\xc4\x83 a unei metode de tratament, pentru c\xc4\x83 modific\xc4\x83rile osoase se pot constata \xc8\x99i dup\xc4\x83 mii de ani. \xc3\x8entruc\xc3\xa2t s-au observat procese de regenerare osoas\xc4\x83, rezult\xc4\x83 c\xc4\x83 mul\xc8\x9bi dintre "pacien\xc8\x9bii" trepana\xc8\x9bi au supravie\xc8\x9buit. O condi\xc8\x9bie a supravie\xc8\x9buirii era l\xc4\x83sarea intact\xc4\x83 a durei mater. Cu privire la indica\xc8\x9biile unei asemenea interven\xc8\x9bii se poate numai specula, de presupus sunt simptome neurologice ca durerile de cap, crizele epileptice sau aveau - probabil - o semnifica\xc8\x9bie ritual\xc4\x83._NEWLINE_Primele documente \xc3\xaen care se descriu afec\xc8\x9biuni neurologice provin din Egiptul antic, \xc3\xaen care, \xc3\xaen jurul secolului al XIV-lea a.Chr., sunt men\xc8\x9bionate dureri de cap, crize epileptice_NEWLINE_sau ame\xc8\x9beli, paralizii sau hemoragii din nas sau urechi dup\xc4\x83 fracturi ale craniului Se g\xc4\x83sesc, de asemenea, descrieri anatomice ale creierului \xc8\x99i ale structurilor \xc3\xaenconjur\xc4\x83toare._NEWLINE_\xc3\x8en antichitatea greac\xc4\x83, Pitagora \xc8\x99i Anaxagora au atribuit pentru prima dat\xc4\x83 creierului facultatea g\xc3\xa2ndirii \xc8\x99i sim\xc8\x9birii, socotindu-l sediul sufletului, \xc8\x99i au descris leg\xc4\x83turile dintre creier \xc8\x99i nervi. Descrieri ale diverselor boli neurologice se g\xc4\x83sesc \xc3\xaen scrierile lui Hippocrate._NEWLINE_De\xc8\x99i Charles Bell scrisese deja \xc3\xaen anul 1830 o substan\xc8\x9bial\xc4\x83 monografie asupra sistemului nervos (The nervous system of the body), iar James Parkinson descrisese \xc3\xaen 1817 semnele bolii care \xc3\xaei poart\xc4\x83 numele, neurologia modern\xc4\x83 \xc3\xae\xc8\x99i are originea \xc3\xaen Fran\xc8\x9ba, \xc3\xaen a doua jum\xc4\x83tate a secolului al XIX-lea. Guillaume Duchenne de Boulogne, Alfred Vulpian \xc8\x99i mai ales Jean-Martin Charcot \xc3\xaempreun\xc4\x83 cu elevii s\xc4\x83i Joseph Babinski \xc8\x99i Pierre Marie au contribuit la dezvoltarea neurologiei pe baze anatomo-clinice. \xc3\x8en anul 1882 se \xc3\xaenfiin\xc8\x9beaz\xc4\x83 prima catedr\xc4\x83 de maladii nervoase la spitalul Salp\xc3\xaatri\xc3\xa8re \xc3\xaen cadrul facult\xc4\x83\xc8\x9bii de medicin\xc4\x83 din Paris, condus\xc4\x83 de Charcot. \xc8\x98i neurologul rom\xc3\xa2n Gheorghe Marinescu, \xc3\xaentemeietorul \xc8\x98colii rom\xc3\xa2ne\xc8\x99ti de neurologie, a fost elev al lui Charcot. \xc3\x8en Marea Britanie a prevalat orientarea neurofiziologic\xc4\x83 prin lucr\xc4\x83rile lui Charles Sherrington. John Hughlings Jackson \xc8\x99i Henry Head au adus contribu\xc8\x9bii importante \xc3\xaen domeniul fiziopatologiei sistemului nervos. \xc3\x8en Germania, neurologia s-a dezvoltat din medicina intern\xc4\x83, devenind de sine st\xc4\x83t\xc4\x83toare datorit\xc4\x83 \xc3\xaen special activit\xc4\x83\xc8\x9bii unor personalit\xc4\x83\xc8\x9bi ca Max Nonne \xc3\xaen Hamburg, Heinrich Romberg \xc3\xaen Berlin \xc8\x99i Wilhelm Erb \xc3\xaen Heidelberg. \xc3\x8en 1924, Hans Berger reu\xc8\x99e\xc8\x99te s\xc4\x83 \xc3\xaenregistreze grafic curen\xc8\x9bii electrici din creier, pun\xc3\xa2nd astfel bazele electroencefalografiei.\n_START_SECTION_\nBoli ale sistemului nervos central\n_START_PARAGRAPH_\nAfec\xc8\x9biunile sistemului nervos central pot fi \xc3\xaenn\xc4\x83scute (congenitale), dob\xc3\xa2ndite \xc3\xaen cursul vie\xc8\x9bii (inflamatorii, de origine vascular\xc4\x83, prin procesul de \xc3\xaemb\xc4\x83tr\xc3\xa2nire, neoplastice, de natur\xc4\x83 traumatic\xc4\x83 etc.).\n_START_SECTION_\nBoli congenitale\n_START_PARAGRAPH_\nPrintre bolile congenitale exist\xc4\x83 o mare varietate de cauze \xc8\x99i manifest\xc4\x83ri (tulbur\xc4\x83ri metabolice, abera\xc8\x9bii genetice, traumatisme perinatale etc.). Nou-n\xc4\x83scu\xc8\x9bii cu malforma\xc8\x9bii grave ale creierului nu sunt de obicei viabili.\n_START_SECTION_\nPrincipii terapeutice \xc3\xaen neurologie\n_START_PARAGRAPH_\nNeurologia a fost considerat\xc4\x83 mult timp ca o specialitate cu rezultate diagnostice precise, dar cu posibilit\xc4\x83\xc8\x9bi terapeutice limitate. Acest fapt s-a modificat \xc3\xaen ultimele trei decenii \xc3\xaen mod semnificativ. Multe afec\xc8\x9biuni neurologice beneficiaz\xc4\x83 \xc3\xaen prezent de un tratament eficace. \xc3\x8embun\xc4\x83t\xc4\x83\xc8\x9birea tratamentului bolnavilor cu accidente vasculare cerebrale se datoreaz\xc4\x83 - \xc3\xaentre altele - posibilit\xc4\x83\xc8\x9bii unei diferen\xc8\x9bieri \xc3\xaentre infarctul ischemic \xc8\x99i hemoragie cu ajutorul mijloacelor de diagnostic neuro-radiologic. Pentru tratamentul pacien\xc8\x9bilor cu boala Parkinson exist\xc4\x83 o gam\xc4\x83 larg\xc4\x83 de medicamente cu efecte favorabile. \xc3\x8en cazul bolnavilor epileptici, prin administrarea unor preparate diferen\xc8\x9biate pentru diverse tipuri de manifestare, se poate ob\xc8\x9bine o sistare complet\xc4\x83 a crizelor. Bolile infec\xc8\x9bioase ale sistemului nervos se pot vindeca \xc3\xaen aproape toate cazurile, \xc3\xaen situa\xc8\x9bia unui diagnostic exact \xc8\x99i precoce. Scleroza multipl\xc4\x83 reprezint\xc4\x83 \xc3\xaenc\xc4\x83 o problem\xc4\x83 crucial\xc4\x83 a neurologiei, neexist\xc3\xa2nd \xc3\xaenc\xc4\x83 posibilitatea unei vindec\xc4\x83ri, dar \xc3\xaen anumite forme clinice aplicarea preparatelor pe baz\xc4\x83 de interferon poate ameliora \xc3\xaen mod favorabil evolu\xc8\x9bia bolii. \xc3\x8en cazul majorit\xc4\x83\xc8\x9bii bolilor degenerative ale sistemului nervos, malforma\xc8\x9biilor sau bolilor neuro-musculare congenitale nu exist\xc4\x83 p\xc3\xa2n\xc4\x83 \xc3\xaen prezent un tratament eficace.\n_START_SECTION_\nRela\xc8\x9bii cu alte specialit\xc4\x83\xc8\x9bi\n_START_PARAGRAPH_\nCele mai apropiate rela\xc8\x9bii ale neurologiei sunt evident cu psihiatria. Separarea celor dou\xc4\x83 discipline \xc3\xae\xc8\x99i are explica\xc8\x9bia \xc3\xaen dezvoltarea lor istoric\xc4\x83 \xc8\x99i este \xc3\xaen mare parte men\xc8\x9binut\xc4\x83 \xc8\x99i \xc3\xaen prezent din motive mai mult organizatorice, f\xc4\x83r\xc4\x83 a avea o baz\xc4\x83 biologic\xc4\x83. \xc3\x8en fond domeniile ambelor specialit\xc4\x83\xc8\x9bi au ca obiect afec\xc8\x9biunile aceluia\xc8\x99i organ, creierul. Cercet\xc4\x83ri din ultimii ani au demonstrat importan\xc8\x9ba mecanismelor neuro-chimice \xc3\xaen dezvoltarea psihozelor ciclice \xc8\x99i a schizofreniei. Multe boli "neurologice" au manifest\xc4\x83ri "psihiatrice", ca depresiunea ap\xc4\x83rut\xc4\x83 dup\xc4\x83 un accident vascular cerebral, depresiunea \xc8\x99i demen\xc8\x9ba asociate cu boala Parkinson, tulbur\xc4\x83rile cognitive din boala Alzheimer etc._NEWLINE_Neurochirurgia reprezint\xc4\x83 o alt\xc4\x83 specialitate cu care neurologia \xc3\xaentre\xc8\x9bine leg\xc4\x83turi str\xc3\xa2nse, \xc3\xaen diagnosticul \xc8\x99i tratamentul tumorilor intracraniene \xc8\x99i vertebro-medulare, traumatismelor cranio-cerebrale, hemoragiilor cerebrale etc._NEWLINE_Unele cazuri de infec\xc8\x9bii ale sistemului nervos \xc8\x99i anexelor sale (encefalite, meningite) sunt tratate de cele mai multe ori \xc3\xaen seviciile de boli infec\xc8\x9bioase. Herniile de disc intervertebral (cervicale sau lombare) sunt prea adesea diagnosticate \xc8\x99i tratate \xc3\xaen servicii de ortopedie, un examen neurologic am\xc4\x83nun\xc8\x9bit este \xc3\xaens\xc4\x83 absolut necesar pentru a se putea constata deficite func\xc8\x9bionale, care impun o cur\xc4\x83 chirurgical\xc4\x83. Contacte str\xc3\xa2nse exist\xc4\x83 cu oftalmologia ("Neurooftalmologie") \xc3\xaen domeniul patologiei mi\xc8\x99c\xc4\x83rilor globilor oculari, nervului optic \xc8\x99i a c\xc4\x83ilor vizuale centrale._NEWLINE_\xc3\x8en cele mai multe \xc8\x9b\xc4\x83ri, medicii neurologi sunt specializa\xc8\x9bi \xc8\x99i \xc3\xaen neurofiziologia clinic\xc4\x83 (EEG, EMG, ENG etc.), \xc3\xaen unele \xc8\x9b\xc4\x83ri (de ex.: Marea Britanie, Suedia), aceasta reprezint\xc4\x83 o specialitate aparte.'